b'\n_START_ARTICLE_\nAlojz Valentin\xc4\x8di\xc4\x8d\n_START_SECTION_\n\xc5\xbdivljenje in delo\n_START_PARAGRAPH_\nLjudsko \xc5\xa1olo je obiskoval v Vol\xc4\x8dah, italijansko ni\xc5\xbejo srednjo \xc5\xa1olo ter licej (1927-1930) pa v Tolminu. \xc5\xbde kot dijak liceja je bil zelo delaven v ilegalni organizaciji TIGR. Dijakom in tolminski mladini je predaval v ilegalnem kro\xc5\xbeku, ki je imel sede\xc5\xbe v hi\xc5\xa1i Kati Lener ob Tolminki. Valentin\xc4\x8di\xc4\x8d je bil pobudnik sabota\xc5\xbenih akcij s katerimi so prepre\xc4\x8dili marsikatero fa\xc5\xa1isti\xc4\x8dno manifestacijo. V letih 1928\xe2\x88\x921930 je od trojke Danilo Zelen, Tone \xc4\x8cerna\xc4\x8d in Josip Kukec prejemal ilegalno literaturo, ter jo posredoval naprej v Bene\xc4\x8dijo. Skupaj s \xc5\xa1e drugimi dijaki so po Slovenski Bene\xc4\x8diji delili slovensko literaturo in uni\xc4\x8devali italijansko. Bil je osumljen protiitalijanskega delovanja in zato pod policijskim nadzorom. Med mno\xc5\xbei\xc4\x8dnimi aretacijami leta 1930 je fa\xc5\xa1isti\xc4\x8dna policija na domu v Kozar\xc5\xa1\xc4\x8dah aretirala tudi Valentin\xc4\x8di\xc4\x8da in ga zaprla v Gorici, ter ga po mesecu dni zaradi pomanjkanja dokazov izpustila. Ilegalno je preko dr\xc5\xbeavne meje od\xc5\xa1el v Jugoslavijo. V Ljubljani se je vpisal na Pravno fakulteto in \xc5\xa1tudij prava tudi kon\xc4\x8dal. V Ljubljani je pomagal organizirati Klub primorskih \xc5\xa1tudentov in ve\xc4\x8d demonstracij proti italijanskemu fa\xc5\xa1izmu, zaradi \xc4\x8desar je bil ve\xc4\x8dkrat priprt. Zaposlitev je dobil v Skopju. Med narodnoosvobodilno borbo je v Beogradu sodeloval s Slovenskim narodnoosvobodilnim svetom. Po osvoboditvi pa je bil zaradi pripadnosti organizaciji TIGR v Ljubljani zaprt in odpu\xc5\xa1\xc4\x8den iz slu\xc5\xbebe.'